La Guàrdia Civil s'ha presentat aquest dimarts a diferents dependències dels Mossos d'Esquadra per buscar-ho comunicacions relacionades amb l'1-O, segons han confirmat a l'ACN fonts coneixedores de la investigació. Entre les dependències on han entrat hi ha el complex central dels Mossos a Sabadell, les seus de les regions policials metropolitana nord i sud, a Granollers i Sant Feliu de Llobregat, o a la seu regional de trànsit de Girona, on es troba la sala de comandament on hi ha les gravacions. El passat 19 d'octubre, la Guàrdia Civil va entrar a la comissaria dels Mossos de Lleida per ordre d'un jutjat d'instrucció d'aquesta ciutat buscant també informació sobre l'1-O.

Summary: La Guàrdia Civil es presenta a diferents dependències dels Mossos en busca de comunicacions de l'1-O


El president de la Generalitat, Carles Puigdemont, i el vicepresident del Govern, Oriol Junqueras, demanen al president del govern espanyol, Mariano Rajoy, que prengui exemple del Regne Unit i segui a la “taula del diàleg” per pactar un referèndum. En un article al diari ‘El País’ titulat ‘Que guanyi el diàleg, que les urnes decideixin’, avisen Rajoy que Catalunya no renunciarà al referèndum “si es manté el rebuig frontal” de l’Estat i que la votació es farà en qualsevol cas al 2017. “No renunciarem a exercir aquest dret. Farem l’indicible per tal que els ciutadans de Catalunya puguin votar enguany en un referèndum d’autodeterminació”, afirmen Puigdemont i Junqueras. “Nosaltres ja estem asseguts a la taula del diàleg. Tardaran molt la resta de convidats? Vindran?”, es pregunten el president i el vicepresident. A més, també afirmen que l’actitud del govern espanyol ha fet que la majoria de la societat catalana estigui “farta” perquè “l’Estat ha abandonat tots els catalans”. “També els que no volen independència però estimen Catalunya com el que més i pateixen, per tant, quan veuen patir el seu país”, assenyalen Puigdemont i Junqueras en l’article. “Que no siguin independentistes no significa que la desatenció de Catalunya no la sentin profundament i paguin també les conseqüències. L’Estat ha abandonat també els catalans que haurien volgut veure en l’espanyol aquell Estat propi que no és aliè a les seves demandes”, han reblat els dos màxims membres del Govern, que retreuen una vegada més al govern espanyol que “hagi decidit delegar en els tribunals la seva responsabilitat política”. “Amagar-se darrera del Constitucional, de l’Audiència Nacional i del Suprem compromet la tasca i la independència del poder judicial”, lamenten a l’uníson Puigdemont i Junqueras. “Europa ja se n’ha adonat i ha mostrat sense ambigüitats la seva preocupació”, comenten el president i vicepresident, que posen d’exemple el recent informe de la Comissió de Venècia.  “La diferència no es resol a base de prohibicions i murs” Paral·lelament, Carles Puigdemont i Oriol Junqueras volen recordar a Rajoy que “pactar la forma de resoldre les diferències polítiques sempre uneix”. “Les diferències només separen i divideixen si no es vol acordar la forma de resoldre-les”, insisteixen el president i vicepresident del Govern, que titllen de “pulsió populista i simplista” voler resoldre la diferència a base de “prohibicions, murs i discriminació”. “No només és preocupant la total absència de voluntat de diàleg sinó que tot camina en la direcció exactament inversa: querelles, judicialització de la política, guerra bruta o amenaces d’ús de mesures excepcionals”, han enumerat amb estupefacció Puigdemont i Junqueras, que han finalitzat recordant que un 80% dels catalans volen ser consultats sobre el futur polític de Catalunya respecte a Espanya i que està en marxa un Pacte Nacional pel Referèndum format per Govern, Parlament i societat civil.  “El Pacte té com a propòsit reiterar la voluntat de celebrar un referèndum, acordat, com a prioritat. Potser algú ens consideri il·lusos. És millor se il·lús que irresponsable, és millor esforçar-se per trobar solucions que optar per no desgastar-se i fer del quietisme virtut”, han reflexionat en veu alta Puigdemont i Junqueras.

Summary: Puigdemont i Junqueras insten Rajoy a pactar un referèndum i l'avisen que es farà en qualsevol cas


La Comissió de Salut ha aprovat, en la sessió celebrada l'11 d'abril, el text del dictamen de la llei que preveu crear l'Agència de Salut Pública de Catalunya i que s'haurà de debatre i votar en el Ple del Parlament. Així ho ha publicat aquest dilluns el Butlletí Oficial del Parlament (BOPC) que també es fa ressò de les esmenes reservades per defensar en el Ple, presentades per Ciutadans i per Catalunya en Comú Podem. Segons el text publicat al BOPC, aquesta serà una organització diferenciada de la Generalitat per tal de "garantir que es respon amb més eficàcia, agilitat i flexibilitat els reptes actuals i del futur" en aquest àmbit. A més, dotarà l'estructura territorial d'elements de descentralització territorial com els serveis regionals. El màxim òrgan de govern de l'agència serà el Consell Rector, que garantirà "una major acció intersectorial i interadministrativa per assolir els objectius actuals i futurs de promoció de la salut i prevenció de la malaltia, de vigilància de la salut i de protecció de la salut". L'Agència de Salut Pública tindrà personalitat jurídica pròpia, autonomia de gestió i una cartera de serveis clarament definida. I, entre moltes altres funcions, haurà d'assegurar "la preparació per la prevenció, detecció i gestió de situacions de crisi i d'emergència per a la salut de la població, d'una manera coordinada, amb els dispositius de les administracions que es mobilitzin en aquestes situacions en el marc dels plans de protecció civil". A més, també haurà de "coordinar el Sistema de Formació i Recerca en Salut Pública en col·laboració amb els altres organismes competents amb una visió innovadora i de cerca de l'efectivitat per solucionar els problemes de salut comunitària". De les esmenes reservades per defensar en el Ple del Parlament destaca una de Ciutadans que vol que el Consell Rector sigui l'encarregat de "garantir la igualtat i l'equitat entre els ciutadans de diferents territoris".

Summary: La Comissió de Salut aprova el dictamen de la llei que preveu crear l'Agència de Salut Pública


Les morts per coronavirus al sociosanitari de Palafrugell s'eleven a 21 en la darrera actualització del balanç de la pandèmia que fan els Serveis de Salut Integrats del Baix Empordà, tres més que en el darrer còmput del 16 d'abril. Segons les dades, el brot al centre Palafrugell Gent Gran ha afectat ja 50 persones, amb tres pacients pendents de resultats. Per contra, han començat a donar altes a pacients amb covid-19: quatre en total. La segona planta del centre, amb 75 llits, ja es va convertir en un espai d'ingrés de pacients amb covid-19 o sospitosos de tenir el virus i que, a més, tenen necessitats sociosanitàries.  Segons l'actualització d'aquest dimarts, el total de casos de coronavirus diagnosticats pel SSIBE des de l'arribada de la pandèmia (que inclou pacients ingressats a l'hospital de Palamós i a altres centres assistencials i residències, pacients a domicili, professionals i víctimes mortals) és ja de 390. D'aquests, a l'hospital n'hi ha 22 d'ingressats, 13 més pendents de resultats i 93 persones que han rebut l'alta. Des de l'inici de la crisi sanitària han mort dotze persones en aquest centre hospitalari. En relació als professionals de les empreses del SSIBE, hi ha 46 casos confirmats de coronavirus entre el personal sanitari i n'hi ha quinze aïllats pendents de resultats de les proves. Des de l'arribada de la pandèmia, també va morir una persona al centre Palamós Gent Gran i actualment hi ha tres residents esperant resultats per confirmar si s'han contagiat de coronavirus.


Deu pianos de cua, a disposició d’aquells que els vulguin tocar, apareixeran el diumenge 25 de març al Passeig de Gràcia. Com és costum des de l’any 2013, el Concurs Internacional de Música Maria Canals organitza aquesta prèvia per anunciar la seva propera edició, la 63a, que se celebrarà entre el 25 de març i el 7 d’abril al Palau de la Música Catalana.  La iniciativa ‘El Maria Canals porta cua’ tindrà altres prolegòmens els dies previs a l’inici del certamen amb pianos en espais com la Plaça del Rei, el Metro o, aquest mateix diumenge 12 de març, al Passatge Maria Canals. Fundat l’any 1954, el Maria Canals és el degà dels concursos de música a tot l’Estat, i membre de la Federació Mundial des de l’any 1958. Enguany el certamen comptarà amb la participació de 81 joves pianistes de 30 països. (Aquesta noticia substitueix la informació publicada dijous 9 de març a les 18.22h. Les activitats prèvies a l’inici del Concurs Internacional de Música Maria Canals arrenquen aquest diumenge 12 de març amb la ubicació d’un piano de cua al Passatge Maria Canals i no pas amb  la ubicació de diversos pianos repartits pel Passeig de Gràcia, com s’havia publicat. Aquesta altra iniciativa se celebrarà el 25 de març coincidint amb l’estrena del concurs musical. La notícia original ja ha estat modificada.) Entre el 26 de març i el 2 d'abril se celebraran les proves eliminatòries del Concurs, que tindran lloc al Petit Palau. Els tres finalistes que hagin superat amb èxit aquestes primeres proves competiran a la Prova Final el 6 d'abril a les 20:00 hores a la Sala de Concerts del Palau de la Música Catalana, acompanyats de la Jove Orquestra Nacional de Catalunya (JONC). El Concurs Maria Canals ofereix més de 70.000 euros en premis i concerts. El primer guardó, el Premi Barcelona, té un valor de 15.000 euros, mentre que el segon, el Premi Fundació Carulla ofereix 10.000 euros i el tercer premi, Montserrat Isern de Coromina, és de 6.000 euros.

Summary: ANUL·LA L'ANTERIOR:Els pianos tornaran a ocupar el Passeig de Gràcia per anunciar el Concurs Maria Canals


La Diputació de Lleida defensa que tant els Serveis d'Enginyeria com els d'Arquitectura de la institució "estan aprovats per Ple, a raó de la nova Relació de llocs de treball" i, en aquest sentit, "compleixen la sentència del TSJC". Davant "possibles interpretacions incorrectes" d'aquesta sentència, des de la diputació lleidatana han volgut deixar clar mitjançant un comunicat que "el Servei d'Enginyeria de la institució continuarà oferint als ajuntaments la mateixa prestació de serveis com fins ara i, per tant, s'inclouen els serveis d'arquitectura que s'hi realitzen". La Diputació ha sortit així al pas de la sentència del TSJC que establia que el canvi d'adscripció de tres treballadors del Servei d'Arquitectura que van passar a formar part del Servei d'Enginyeria s'havia de d'haver fet mitjançant l'acord del Ple i no amb un decret del president Joan Reñé. Per això, des de la diputació lleidatana consideren que amb l'aprovació en el Ple d'aquest gener de la nova Relació de llocs de treball de la institució ja s'estaria donant compliment al dictamen d'aquest tribunal.  En una sentència de 24 de gener del 2017, el Tribunal Superior de Justícia de Catalunya (TSJC) ha donat la raó al cap d'Arquitectura de la Diputació de Lleida, Melitó Camprubí i Puig, que denunciava que el canvi d'àrea de tres treballadors que tenia al seu servei i que van passar a formar part del Servei d'Enginyeria s'havia aprovat per decret i no mitjançant un acord del Ple de la institució. Els fets es remunten al 10 de setembre del 2014, quan el president de la Diputació de Lleida, Joan Reñé, va signar un decret en què modificava l'adscripció de llocs de treball i eliminava del Servei d'Arquitectura tres llocs de feina: el d'adjunt al servei, el de cap de servei d'Obres Patrimonials i el de delineant, deixant només un treballador al servei, a més de Camprubí. El mateix decret adscrivia aquests tres llocs de feina al Servei d'Enginyeria.  Camprubí va presentar un recurs al·legant que el president de la Diputació no podia prendre aquesta decisió per decret, sinó que li corresponia al Ple, i denunciava que aquesta resolució limitava les actuacions del Servei d'Arquitectura. El jutjat contenciós administratiu 1 de Lleida va sentenciar a favor del treballador el 10 de març del 2016, la Diputació va recórrer la sentència i ara el TSJC ha desestimat el recurs de la corporació que dóna també la raó a Camprubí.  La Diputació de Lleida, que té trenta dies des de la data de publicació de la sentència del TSJC per recórrer-la al Tribunal Suprem, ha manifestat a través d'un comunicat que amb l'aprovació després de 22 anys de la nova Relació de llocs de treball de la corporació durant el Ple del 20 de gener del 2017 ja s'estaria donant compliment a la sentència del TSJC ja que el document aprovat recull els llocs de treball que integren tant el Serveis d'Enginyeria com el d'Arquitectura.

Summary: La Diputació de Lleida considera que la nova Relació dels llocs de treball ja dóna compliment a la sentència del TSJC


El Departament de Justícia ha posat en marxa un servei d'atenció telefònica per atendre els familiars d'interns amb covid-19. L'objectiu és que els familiars tinguin informació detallada sobre l'evolució de l'estat de salut dels interns des del diagnòstic i directament ta través del personal sanitari que tracta cada pacient. Els interns que donen positiu no poden fer servir el telèfon comunitari per tal d'evitar el contagi i per això se'ls demana si volen que s'informi del seu estat a un familiar o amic. Fins al moment s'han donat 61 positius per coronavirus entre interns, dels quals 36 ja ha rebut l'alta i 35 es mantenen actiu en diferents centres hospitalaris. A més, s'han detectat 73 positius entre el personal funcionari.   Quan es comprova que un intern ha resultat infectat, es fa un aïllament sanitari en una de les unitats especialitzades i no pot comunicar-se amb la família per evitar que el telèfon comú sigui un mitjà de contagi. En el moment de l'ingrés, ja sigui al Pavelló Hospitalari Penitenciari de Terrassa o a la unitat hospitalària covid-19 de Brians 2, els professionals sanitaris pregunten a l'intern si vol que es faciliti informació sobre la seva evolució i a qui. Els treballadors socials s'encarreguen de contactar amb la persona facilitada, que pot ser la parella, algun familiar o amic; per informar-la del telèfon de contacte on pot trucar i els horaris per obtenir informació mèdica directa. D'altra banda, el servei d'atenció telefònica a les famílies que funciona durant l'emergència sanitària per atendre els neguits i els dubtes de les persones que tenen algú a la presó, ha rebut 1.833 trucades des de la seva posada en marxa el 23 de març. Cada setmana atén més de 300 consultes, la majoria motivades per la preocupació per l'estat de salut dels interns i per com s'organitzen els centres penitenciaris en la pandèmia.  També són freqüents les consultes sobre hi poden haver comunicacions i permisos o sobre quan es reprendran i també sobre com fer ingressos als comptes de peculi.  En més d'un 80% dels casos, la consulta acaba en una derivació al centre penitenciari perquè el familiar pugui parlar directament amb el treballador social referent de l'intern. Del total, els serveis socials de Barcelona són els que reben més consultes (49%), seguits dels de Lleida (37,6%), Tarragona (11,5%) i Girona (1,5%).  Pel que fa als positius a les presons, dels 25 que hi ha actius entre els interns 16 es troben a la uniat hospitalària de covid-19 del mòdul 4 de Quatre Camins, set a la de Brians 2, un a l'Hospital Penitenciari de Terrassa i un en hospital convencional.

Summary: Justícia posa en marxa un servei d'atenció telefònica per als familiars de presos amb covid-19


El fenomen de l'ocupació il·legal de pisos ha crescut en els darrers anys a les comarques gironines propiciat per l'elevat nombre d'edificis que van quedar a mig fer o en mans de bancs per la crisi. Són molts els municipis afectats per aquesta problemàtica. Un d'ells és Figueres. L'ACN ha pogut parlar amb un testimoni ocupa, que vol mantenir l'anonimat. Explica que hi ha diversos blocs a la ciutat que pateixen ocupacions i que la gent que hi entra ho fa perquè no té recursos. Segons explica, en molts casos, hi ha persones que es dediquen a obrir-los tirant a terra portes blindades i després cobren als nous inquilins entre 300 i 500 euros per la feina. "Són uns diners que s'emporten per menjar", assegura. No tenen llum ni aigua. Per això, ideen tot tipus de tècniques i autèntiques obres d'enginyeria per intentar connectar-se a la xarxa. Tot i que l'Ajuntament no ha facilitat noves dades sobre el problema, a mitjans de 2016 va fer públic que la policia havia intervingut entre el maig de 2015 i el març de 2016 en 90 casos.  La problemàtica de les ocupacions de pisos és generalitzada a les comarques gironines. Els habitatges buits o a mig acabar que va deixar la crisi han provocat que molts s'omplin de famílies  i persones sense recursos i que, en d'altres casos, l'ocupació s'acabi convertint en un negoci. Figueres és una de les ciutats afectades per aquest fenomen. Tot i que l'Ajuntament no ha facilitat dades sobre l'impacte que aquesta situació té a hores d'ara, a mitjans de 2016 va fer públic que havien intervingut en uns 90 casos. Fins i tot la ja exalcaldessa, Marta Felip, hi va fer referència durant el seu discurs de comiat aquesta setmana. Marxava, va dir, sense haver pogut resoldre aquesta situació, atribuint el "fracàs" a la manca d'eines i al propi sistema. Hi ha molts blocs que pateixen aquesta problemàtica. I n'hi ha de repartits per tota la ciutat. L'ACN ha pogut parlar amb un testimoni ocupa, que viu en un bloc propietat d'una entitat bancària d'una quarantena de pisos, onze dels quals estan habitant il·legalment després d'esbotzar a porta. El testimoni, que vol mantenir l'anonimat, explica que el bloc ja havia patit aquesta situació anteriorment, amb ocupes d'ètnia gitana que l'Ajuntament va aconseguir fer fora. Segons diu, ara mateix hi viuen famílies i persones d'origen divers però que comparteixen una problemàtica comuna: "no tenen recursos".   "Són persones que no tenen ingressos, ni un sol cèntim a la butxaca, no tenen res per menjar ni on dormir", relata. "N'hi ha que es dediquen a obrir pisos per una altra persona i després els cobren 300, 400 o 500 euros, depèn", afegeix. "És com una feina i no és una gran suma de diners", insisteix. "Una persona cobra uns 1.000 euros per una feina i són uns 500 que s'emporten ells per trencar una porta de ferro i una de fusta. A més, després la gent vol que el pis tingui llum i aigua... No és gratis", remarca. El testimoni justifica la situació. "Ningú pot criticar el que fa algú altre. Si la teva família no té per menjar, ni on estar-se, ets capaç de robar per a ells. És lògic, no? És supervivència", insisteix. Diu que espera que no els facin fora com ho van fer amb els anteriors ocupes "amb amenaces". Admet, però, que alguns tenen procediments judicials oberts. Tampoc tenen llum ni aigua. Per això, ideen tot tipus de sistemes autèntiques obres d'enginyeria per intentar connectar-se a la xarxa. Els talls dels dos serveis són constants però ja han trobat la manera d'esquivar-los. "La llum tothom intenta punxar-la com pot, de l'entrada, dels espais comuns... Si es pot, si no, doncs mentre tinguin un espai on viure n'hi ha prou", insisteix. Tapiar pisos o posar-hi seguretat privada A banda d'aquest bloc, en els darrers temps a la ciutat s'han tapiat edificis sencers. També se n'han aconseguit desallotjar altres com el del carrer Alberes, el del carrer Ramon Mandri o els edificis de protecció oficial de la plaça Joan Tutau a través del blindatge de comptadors o posant seguretat privada. El consistori també va posar en marxa l'any 2016 una campanya per demanar la implicació de les comunitats de propietaris alertant de la importància d'avisar la policia quan es detecta una ocupació. Aquesta problemàtica, però, no és exclusiva de Figueres. A la resta de la demarcació, especialment en les capitals de comarca és bastant habitual. En concret, a La Bisbal d'Empordà ja hi va haver una onada d'ocupacions important que va obligar el consistori a actuar. Aleshores es va tirar endavant un pla per tal de posar fi al fenomen. L'estratègia passa per coordinar Mossos d'Esquadra, Policia Local, Ajuntament i afectats per denunciar el més ràpid possible els ocupants. El govern municipal va decidir tirar endavant aquest pla a partir del moment que va comprovar com les persones que entraven en habitatges de manera il·legal, no ho feien per necessitat. També va preocupar al consistori el fet que bona part dels pisos que s'ocupaven no eren d'entitats bancàries, sinó de particulars que eren fora.

Summary: Un testimoni ocupa: "Hi ha gent que obre pisos buits a persones sense recursos i els cobra entre 300 i 500 euros"


Catorze persones han mort per coronavirus a les comarques gironines durant les darreres 24 hores. La xifra total de víctimes mortals de la pandèmia se situa en 181, segons les dades fetes públiques per Salut. La mateixa estadística recull una frenada en els casos nous de covid-19 diagnosticats. A la regió sanitària, aquest dilluns es confirmen 40 casos nous, una xifra molt més baixa que durant la darrera setmana quan la majoria dels dies el nombre de contagis nous superava el centenar. Es va arribar a un pic de 192 l'1 d'abril, el mateix dia que també van morir més persones en només 24 hores. En van ser 23. A la demarcació hi ha un total de 1.771 persones afectades per la covid-19. Del total d'afectats, 644 persones estan hospitalitzades i 96 persones en estat greu (nou menys que diumenge). També s'han reduït el nombre de professionals sanitaris afectats pel coronavirus. Aquest dilluns en són 516, tres menys que diumenge quan n'eren 519.  Les altes continuen creixent i se n'han donat 33 aquest dilluns. Això fa que 473 persones ja estiguin fora dels diferents hospitals perquè, o bé han superat la malaltia, o poden seguir curant-se des de casa.

Summary: Catorze persones més moren per coronavirus a les comarques gironines i el total se situa en 181


Demana als diputats de Francesc Homs que presentin informació addicional en 48 hores ACN Madrid.-La Mesa del Congrés dels Diputats ha acordat aquest dimecres ajornar la decisió sobre el grup propi del Partit Demòcrata Català (PDC) i demanar als diputats encapçalats per Francesc Homs que presentin en un termini de 48 hores documentació addicional sobre els arguments jurídics que sostenen la seva petició i aclariments sobre el nom que volen utilitzar. Ha acordat aquest ajornament amb el vot a favor dels representants del PP i PSOE i amb el vot en contra dels dos representants de C's i els dos de Podem, contraris a concedir el grup propi al PDC. La Mesa estudiarà la documentació a la reunió que celebrarà la setmana que ve. La presidenta del Congrés, Ana Pastor, ha desvinculat aquesta decisió de la votació que ha tingut lloc al Parlament de Catalunya, on s'ha aprovat les conclusions de la Comissió d'Estudi del Procés Constituent. La Mesa ha aprovat l'ajornament en base a un informe jurídic dels serveis de la cambra que recull els precedents de les decisions adoptades per la Mesa a les legislatures anteriors. Segons Pastor, el criteri de la cambra és demanar informació addicional per esvair els dubtes sobre la conformació de grup. En concret, la Mesa vol que el Partit Demòcrata Català clarifiqui els seus arguments jurídics i els relacioni amb els precedents que existeixen a la cambra. També que especifiqui el nom amb què es vol registrar a la cambra baixa pels problemes que comporta la denominació Partit Demòcrata fruit de la seva coincidència amb Demòcrates de Catalunya. D'aquesta manera els grups majoritaris a la cambra eviten concedir el grup propi al Congrés coincidint amb la votació al Parlament de les conclusions de la Comissió d'Estudi del Procés Constituent. Una relació que la presidenta del Congrés, Ana Pastor, ha negat adduït que la Mesa del Congrés és sobirana i no adopta decisions pendent d'altres cambres.  El PDC disposa de 48 hores per presentar aquesta documentació i la Mesa l'estudiarà la setmana que ve. Previsiblement la mateixa majoria que ha aprovat l'ajornament li concedirà grup aleshores, perquè PP i PSOE ja ha expressat les últimes setmanes la seva predisposició a concedir el grup parlamentari  C's, per contra ha criticat durament la decisió d'ajornar la decisió argumentant que representa una discriminació i un tracte privilegiat a una força política "que vol desconnectar d'Espanya però no dels mitjans materials, humans i econòmics que ofereix disposar de grup parlamentari a aquest parlament".  Segons fonts del Congrés, La Mesa no considera problemàtic que a les eleccions del 26-J Convergència –nom amb que es va presentar- obtingués el 13,96% dels vots a les quatre circumscripcions catalanes. Un punt percentual per sota del 15% que estableix el reglament del Congrés dels Diputats.  Aquest dimecres, tal com estava previst, la Mesa sí que ha rebutjat la creació dels grups propis d'En Marea i A la valenciana, les confluències gallega i valenciana de Podem, perquè no s'han enfrontat a les eleccions a un altre dels grups constituïts, el de Podem.

Summary: La Mesa del Congrés ajorna la decisió sobre el grup propi del Partit Demòcrata Català


Les exportacions han caigut un 5,17% al Camp de Tarragona i a les Terres de l’Ebre entre gener i setembre respecte el mateix període de l’any passat, segons l’informe de comerç exterior publicat pel Ministeri d’Indústria, Comerç i Turisme. Durant aquest període, la facturació a l’estranger de les empreses de la demarcació s’ha enfilat als 5.968,7 milions d’euros. Tot i això, cal tenir en compte que entre gener i setembre de 2017 les xifres van assolir màxims històrics, amb un volum de vendes de 6.294 milions d’euros i un creixement interanual del 21,9%. Els productes químics i els energètics es mantenen com els principals sectors exportadors de la demarcació.  El Camp i l’Ebre han patit el retrocés més destacat de les quatre demarcacions catalanes durant els nou primers mesos de l’any. A Girona la davallada ha estat de l’1,3%, mentre que a Lleida hi ha hagut un repunt del 0,3% i a Barcelona del 3,2%. La demarcació manté la tendència que ja es va apuntar durant el primer semestre, en què les exportacions  van recular un 4,3%. Tot i això, el setembre s’ha situat com el segon millor mes de l’any després del gener, amb vendes per valor de 700 milions d’euros -un 14,9% menys que el mateix mes de 2017-.   Els productes químics es mantenen com el principal sector exportador de Tarragona amb 2.336,9 milions d’euros. Representen el 39,2% del total i creixen un 15,7% fins al setembre. Els productes energètics, amb 864 milions, cauen un 41,3% i suposen un pes del 14,5% de les exportacions de la demarcació. En concret, per productes les matèries plàstiques i les seves manufactures han suposat 1.427 milions d’euros, els combustibles i olis minerals 853 milions, els aparells i materials elèctrics 591 milions d’euros i les joguines, jocs i articles esportius prop de 274 milions.  Les destinacions on més es venen els productes tarragonins i ebrencs continuen sent països de la Unió Europea. Lidera la llista França, amb unes vendes per valor de 1.025 milions d'euros; seguida d'Itàlia, amb 670 milions; Alemanya, amb 658 MEUR; Portugal, amb 506 MEUR, i el Regne Unit, amb 415 milions d’euros. Els Països Baixos han comprat per un import de 347 milions; el Marroc, de 307 milions; els Estats Units, 302 milions; Grècia, 230 milions, i Turquia, 181 milions. La Xina apareix per darrere de Bèlgica i Polònia, amb 73 milions d’euros. Un altre país asiàtic destacat és el Japó, on les vendes han superat els 31 milions.  Les importacions creixen un 4,3% D'altra banda, les importacions han crescut un 4,3% al Camp i l’Ebre durant els nou primers mesos de l’any, amb 9.759 milions d’euros. Per sectors, les importacions de productes energètics són les més quantioses, amb 3.816 milions d’euros -el 39,1% del total i un 8,6% més que fa un any-. En segon lloc hi ha els productes químics, amb un valor de 1.751 milions d’euros -el 17,9% del total i un 3% més-.  La diferència entre l’import de les vendes i les compres a l’estranger continua sent desfavorable. Entre gener i setembre el saldo comercial negatiu s’ha situat en 3.790 milions a la demarcació de Tarragona. Aquesta xifra però, suposa un 23,6% menys que fa un any.

Summary: Les exportacions cauen un 5% a la demarcació de Tarragona entre gener i setembre amb prop de 6.000 MEUR


Grup 62 ha organitzat un any més el tradicional esmorzar literari a la Farga de Gran Via amb els llibres distingits amb el Premi Sant Jordi, el Josep Pla i el Ramon Llull. Així, Pilar Rahola amb 'Rosa de cendra' (Planeta), Xavier Theros amb 'La fada negra' (Destino) i David Cirici amb 'El setè àngel' (Proa) han compartit les experiències viscudes com a escriptors en Sant Jordi previs i han comentat com viuran una diada "especial" amb un llibre premiat. En declaracions a l'ACN, Rahola ha celebrat el "coixí de lectors" que ha fet amb les novel·les anteriors, Cirici ha constatat les "bones expectatives" amb les que concep el Sant Jordi –en què s'acostuma a vendre "molt bé" el premi amb el mateix nom-, mentre que Theros ha remarcat que espera viure un dia "de manera diferent" a com ho havia fet ara. A cap dels tres els preocupa, però, encapçalar el rànquing dels més venuts. "El rànquing ja me'l van donar fa tres mesos amb el premi", ha precisat el guanyador del Pla. En un any marcat per l'absència de la tradicional trobada d'escriptors, editors i periodistes a l'Hotel Regina, l'esmorzar de Grup 62 ha estat el punt d'arrencada literària per Sant Jordi.  La flamant guanyadora del Premi Ramon Llull, Pilar Rahola, ha constatat la seva satisfacció per encarar una diada amb un llibre premiat, amb un "coixí de lectors" que ja han llegit 'Mariona' i 'El carrer de l'embut'.  De la seva banda, David Cirici –Premi Sant Jordi- ha reconegut que viu un any "molt bo" després d'haver-se endut, també, el Premi Strega a la Fira del Llibre Infantil i Juvenil de Bolonya, en què Catalunya i les Balears van ser els països convidats. "L'èxit no es mesura només amb les vendes per Sant Jordi, sinó que  a vegades és més important un llibre de recorregut llarg", ha precisat. Amb tot, ha augurat que creu que "anirà bé". Xavier Theros tampoc és el primer any que signa llibres per la diada, però sí que s'estrena com a escriptor premiat. "No té res a veure amb el que he viscut fins ara", ha explicat. Així, espera viure el dia intensament i sense preocupar-se per qui lidera el rànquing de vendes.

Summary: Pilar Rahola, David Cirici i Xavier Theros esmorzen 'amb premi' per Sant Jordi


L'Audiència de Barcelona ha condemnat a dinou anys i mig de presó un jove que va matar-ne un altre amb una punyalada al pulmó i en va ferir greument un segon amb una punyalada a l'abdomen. Les agressions es van produir arran d'una discussió, en una festa d'aniversari en un pis de la capital catalana, pel suposat robatori d'un telèfon mòbil el gener del 2013. L'acusat va dir que ell només havia clavat un tros de vidre a una de les víctimes i que la navalla la portava un altre noi, però aquesta versió contradeia la seva declaració inicial al jutjat i molts testimonis el van assenyalar com a culpable. La discussió va començar quan amics del noi que celebrava l'aniversari van assegurar que l'acusat i uns amics seus havien robat un mòbil. Els van voler escorcollar, però els amics de l'acusat no es van deixar, i aquí va començar una baralla que va acabar amb els dos apunyalaments. Per tot això, el tribunal condemna el noi a tretze anys de presó per homicidi i a sis anys i mig per intent d'homicidi, a més de pagar 120.000 euros als pares del noi mort i 3.000 euros al noi ferit.

Summary: Dinou anys de presó per un jove que en va matar un i en va apunyalar un altre pel robatori d'un mòbil


El candidat de Ciutadans (Cs) al Parlament Europeu, Jordi Cañas, espera que la justícia sancioni "convenientment" al president de la Generalitat, Quim Torra, i que "si és amb la inhabilitació, millor". Cañas ha fet aquestes declaracions relació a la compareixença de Torr aquest matí davant del TSJC com a investigat per desobediència a les resolucions de la Junta Electoral Central (JEC) sobre els llaços grocs i les pancartes relatives als presos que penjaven dels edificis públics. En aquest sentit, el candidat de Cs a les europees ha assegurat també que "ningú està per sobre de la llei" i li ha recordat al president que "el Palau de la Generalitat no és seu". "Ja és bastant desgraciat que tinguem un president racista però no pot fer propaganda política des d'un edifici que és patrimoni de tots els catalans", ha insistit durant un acte de campanya a Lloret de Mar (Selva).

Summary: Jordi Cañas sobre Torra: "Espero que sigui sancionat convenientment i si és amb inhabilitació, millor"


Una exposició titulada 'Painting Today. International Women Painters', comissariada per Didi Menéndez, té l'objectiu de ressaltar la importància de la dona en el món de l'art i la cultura contemporània. La mostra, que s'exhibeix al Museu Europeu d'Art Modern (Mema) de Barcelona del 8 de març fins al 5 de maig, inclou setanta obres pintades per quaranta-vuit dones procedents del Canadà, els Estats Units, Europa, Austràlia, l'Amèrica del Sud i l'Amèrica Central, centrades en art figuratiu contemporani. El director del complex cultural, José Manuel Infiesta, ha assegurat que en l'actualitat hi ha una majoria d'homes exposant a les galeries artístiques i que s'ha de "trobar el balanç" entre els dos gèneres. Coincidint amb el Dia Internacional de la Dona, el Meam, més enllà de la inauguració de l'exposició, organitzarà aquest divendres activitats paral·leles liderades per dones, des de concerts i espectacles, fins a tallers i conferències.  La representant de la comissària nord-americana de l’exposició, Didi Menéndez, ha garantit que la iniciativa és "un pas cap endavant" perquè les dones trobin "un espai i una veu". El director del Meam, José Manuel Infiesta, ha afirmat que l'obra vol mostrar que l'art fet per dones està al mateix nivell que el dels homes, i ha lamentat que el dia de la dona "no sigui cada dia", com, al seu parer, és el de l'home.

Summary: 'Painting today' destaca la importància de la dona al món de l'art


És l'opció preferida pels votants de les forces sobiranistes i del 62% dels simpatitzants de Podem ACN Barcelona.-Un 53,3% dels catalans voldrien votar en el referèndum de l'1-O i fer cas omís de la prohibició de l'Estat, mentre que un 31,7% acceptarien la prohibició i preferirien no fer el referèndum sinó hi ha autorització del govern espanyol i un 12,8% no sabria què faria, segons una enquesta que publica aquest dilluns el diari 'Ara'. L'opció de fer el referèndum encara que sigui sense el permís del govern espanyol té la majoria de suport entre els votants de les forces sobiranistes, concretament del 94% dels què s'identifiquen amb la CUP, el 92% amb ERC, el 79% amb el PDeCAT i baixa fins el 62% entre els simpatitzants de Podem. D'altra banda, si el govern espanyol prohibeix el referèndum un 46,8% dels catalans mostrarien el seu desacord i protestaria, davant del 21,4% que afirma que no hi estaria d'acord però tampoc prendria cap mesura de protesta i un 24,6% que no protestaria perquè ja estaria d'acord amb la prohibició. Entre els qui protestarien davant la prohibició del referèndum, també són majoria els votants de les forces sobiranistes. Així, el 89% simpatitzen amb ERC, el 86% amb la CUP i el 72% amb el PDeCAT, seguit dels comuns amb un 55% i un 25% dels ciutadans que s'identifiquen amb el PSC. A més, un 30% dels catalans que simpatitzen amb Ciutadans estarien en contra d'una prohibició del referèndum, però una minoria protestaria arribats en aquest punt. Sobre la resposta del govern espanyol a la petició de la Generalitat i el Parlament per celebrar el referèndum de l'1-O, un 58,9% pensa que l'hauria de permetre, el 16,3% opina que caldria impedir-lo "en qualsevol cas", mentre que el 15,1% no és partidari d'autoritzar-lo però tampoc d'impedir-lo per la força.

Summary: Més de la meitat dels catalans es mostren partidaris de votar en el referèndum tot i la prohibició de l'Estat


El delegat del govern espanyol a Catalunya, Enric Millo, ha assegurat que el projecte de pressupostos generals de l'Estat per al 2018 és "realista" i garanteix el compliment dels compromisos d'inversió del govern espanyol a Catalunya. "Són uns pressupostos executables al 100%", ha afirmat Millo en roda de premsa aquest dimarts a la tarda, i ha remarcat que amb aquests PGE l'executiu de Mariano Rajoy manté la promesa d'inversió de 4.200 MEUR en el període 2017-2020, anunciada el març de 2017. Segons el delegat del govern, Catalunya és l'autonomia que rebrà més inversió del ministeri de Foment: 1.244,91 MEUR, un 16,7% més que l'any anterior -un augment de 178,18 MEUR-. Millo també ha desvinculat el percentatge total d'inversions en relació al conjunt de l'Estat -Catalunya representa el 13,3% del total d'inversions- del pes de Catalunya al conjunt del PIB espanyol: "Les inversions es destinen en base a les necessitats concretes". D'altra banda, preguntat pel 155, Millo ha defensat que enguany l'objectiu del govern espanyol amb les inversions a Catalunya "és el mateix" de sempre: "Mantenim l'esforç inversor pels mateixos motius [...] millorar les infraestructures i l'economia catalana perquè continuï sent motor de l'economia espanyola".

Summary: Millo sosté que els PGE són "realistes" i garanteixen el compliment dels compromisos d'inversió de l'Estat a Catalunya


Les conselleres de la CUP i Junts per Tarragona han abandonat el ple de l’Ajuntament d’aquest dilluns a mitja sessió per rebutjar la sentència del procés i la “violència policial” que s’ha viscut la darrera setmana a Catalunya. Els dos grups polítics han assistit a la part del ple sobre el funcionament de la corporació municipal, en la qual s’han aprovat ordenances fiscals per al 2020, i han marxat en el debat sobre les mocions. De fet, han retirat les dues que havia presentat cada partit, un gest que també ha fet ERC. La CUP ha explicat que havia demanat la suspensió del plenari, però que el govern municipal no ho va acceptar perquè hi havia punts de l’ordre del dia que calia tramitar per qüestions legals. Per part de la CUP, Laia Estrada ha apuntat que no volen “contribuir a normalitzar una situació excepcional”. “Tenim pallisses, càrregues indiscriminades a la nostra ciutat i al país, i detencions arbitràries i aleatòries”, ha indicat la cupaire. Estrada fins i tot ha assenyalat que algunes de les persones detingudes els han assegurat que durant les detencions la policia “els hi ha intentat encolomar motxilles amb roques que no eren seves”. Cristina Guzmán, de Junts per Tarragona, en la mateixa línia ha afirmat que no han entès que el ple s’hagués de fer amb normalitat “amb el que està passant als carrers del nostre país”. El portaveu del govern municipal, Xavier Puig, ha dit que si s’ha “d’interrompre alguna cosa no ha de ser un ple democràtic”, i ha fet una crida a pactar una resposta entre els grups.  Al final de la sessió, l’alcalde Pau Ricomà ha pres la paraula per fer una crida a la concòrdia i al diàleg per solucionar “un problema estrictament polític”. També ha lamentat les mostres de rebuig a la sentència que han estat violentes i ha criticat la resposta de l’Estat a través de la “repressió o la via de l’amenaça”. Així mateix ha expressat el seu suport als joves de la ciutat i als periodistes que han patit lesions durant els aldarulls i als empresonats. Mentre Ricomà adreçava aquestes paraules, els consellers de Ciutadans i el Partit Popular s’han aixecat i han marxat. Puja l’ordenança de les escombraries Durant el plenari s’ha aprovat un increment de l’11% de la taxa d’escombraries de cara al 2020, amb el vot favorable de l’equip de govern format per ERC i En Comú Podem, i els dos principals partits de l’oposició, PSC i Ciutadans. També ha prosperat la nova ordenança que s’aplicarà a partir de l’any vinent i que gravarà els grans tenidors que tinguin pisos buits amb un recàrrec de l’IBI del 50%. A més, s’ha donat llum verda a destinar 100.000 euros per fer obres de millora a l’amfiteatre, tancat al públic per problemes estructurals. Aquests diners serviran per executar les dues primeres fases dels treballs que han de permetre reobrir l’accés a l’arena i poder fer els espectacles de Tarraco Viva.

Summary: La CUP i Junts per Tarragona marxen a mig plenari per rebutjar la sentència del procés i la “violència policial”


Panys de porta, campanes, monedes, canals d'aigua, peces del telèfon o del microones són només alguns exemples de productes que estan fets o contenen algunes parts de coure. Aquest material, un metall de color rogent i brillantor metàl·lica, té infinitat d'utilitats. Bon conductor, dúctil i mal·leable, també s'ha convertit en un dels materials més utilitzats per fabricar cables elèctrics, com les catenàries que fan circular els trens. Amb la voluntat d'explicar l'element principal que es treballa a la indústria metal·lúrgia La Farga de Les Masies de Voltregà, ara fa deu anys va néixer el Museu del Coure. El president de l'equipament, Oriol Guixà, ha destacat a l'ACN que des que el van endegar, no s'esperaven el "retorn" que ha tingut, "molt més potent del que pensàvem al principi". En tot aquest temps, l'equipament privat però obert al públic ha acollit 40.000 visitants. Un dels espais que més destaca de l'equipament és una passarel·la que permet veure el procés industrial de treball del coure a La Farga. El museu es troba en un espai privilegiat, un edifici modernista recuperat que era on vivia la família Lacambra, fundadora de la metal·lúrgia ara fa 210 anys. Amb motiu del bicentenari de la companyia, es va decidir idear un museu, però fer un museu com tots, "no tenia massa sentit", ha explicat Oriol Guixà. Per això, per donar-li "valor afegit", van decidir construir una passarel·la que passa per la fàbrica La Farga des d'on es poden veure les instal·lacions en ple funcionament, des del procés de fusió inicial fins a l'elaboració de cablejat per a catenàries, per exemple. En aquest sentit, "el museu ofereix la possibilitat de veure una indústria metal·lúrgica com la nostra en ple funcionament", ha explicat Oriol Guixà. "Això li dona una gran força al museu", ha afegit.  	 Fent balanç, Guixà creu que va ser encertada la decisió de no plantejar un museu només sobre la companyia, sinó al voltant del metall amb què treballen. D'aquesta manera, Guixà ha explicat que han aconseguit un espai cultural que divulga quines són les diferents aplicacions que es dona al coure, quins usos té i el coneixement generat a partir d'aquest metall que interessa a escolars, però també a professionals i gent del món acadèmic.  El museu recull desenes de peces originals fetes a partir de coure, com monedes antigues, un casc, minerals, campanes o també ferralla. Entre les joies de la corona que formen part del museu, Guixà ha destacat la passarel·la que permet veure l'interior de La Farga, però també un document històric que li té "el cor robat". Es tracta d'una gravació de l'any 1926, quan el Rei Alfons XIII va visitar la companyia de Masies de Voltregà per atorgar al senyor Lacambra un títol nobiliari. La pel·lícula dura uns 45 minuts i és "arqueologia industrial", ha destacat Guixà, perquè és el testimoni de com era la companyia en aquella època.  El món acadèmic i la indústria visiten el museu El gran gruix de visitants del museu provenen del sector escolar i el de la gent gran. El 2017 es van rebre 2.283 visites, de les quals un 63% eren del sector escolar amb un total de 36 escoles i gairebé 1.500 estudiants. Amb tot, el president del museu se sent especialment orgullós per un tipus de públic que, encara que hagi estat més minoritari, té especial rellevància. Es tracta de directius d'empreses del sector, gent de l'acadèmia i científics i estudiosos que s'han interessat per l'equipament.  Segons Guixà, "no és només un museu de peces, és molt més didàctic". Desconeixement sobre què fa la indústria  Guixà ha assenyalat que hi ha molt desconeixement "no només sobre la indústria del coure, sinó sobre la indústria en general". "La gent es pensa que la indústria és alguna cosa perillosa, dolenta i bruta. Li atribueix aspectes molt negatius, però la realitat no és així". Precisament, a través de la passarel·la, és un dels aspectes que s'intenta combatre, mostrant l'interior d'una indústria d'avui dia.  Guixà opina que hi ha d'haver una bona relació entre societat i indústria. "És fonamental que la societat exigeixi al món industrial que sigui sostenible a nivell mediambiental, però també cal tenir present que sense la indústria no es pot desenvolupar la pròpia societat", ha assenyalat.

Summary: El Museu del Coure de les Masies de Voltregà arriba als 10 anys amb 40.000 visitants


La UTE responsable del manteniment de la via navegable del riu Ebre ha presentat la nova embarcació que s'encarregarà de segar les algues i recollir-les al mateix moment. L'adquisició de la nova màquina, de fabricació alemanya, ha suposat una inversió superior als 300.000 euros i era una de les condicions del plec de clàusules que va posar el Govern en la licitació del manteniment del riu. El fet que, fins ara, les algues es tallessin però no es recollissin al mateix temps provocava problemes per a algunes embarcacions a les ribes del riu i també a la desembocadura on els macròfits acabaven sent arrossegats per les corrents d'aigua provocant problemes en infraestructures com el port de Deltebre (Baix Ebre). La nova embarcació entrarà en funcionament tan aviat com baixi el cabal del riu i té una capacitat de recollida de fins a cinc tones d'algues.

Summary: Entra en funcionament l'embarcació que sega i recull les algues del riu Ebre al mateix moment


L'Ajuntament de Lleida ha començat els treballs per rehabilitar l'interior de la sala del castell templer de Gardeny, que se centraran principalment en la neteja i eliminació de grafits dels quatre paraments interiors de la nau i la cornisa horitzontal que embelleix la sala. Amb aquesta intervenció es recuperaran els quatre murs interiors amb un procés de neteja integral en una superfície de 800 metres quadrats fins a una alçada aproximada de 4,5 metres, incloent la cornisa horitzontal. El pressupost total de l'actuació, que es preveu que estigui finalitzada a mitjan març, és d'uns 8.000 euros. El Castell de Gardeny de Lleida va rebre un total de 10.340 visitants durant l'any 2015. El procés de neteja de la pedra preveu diverses metodologies en funció de la naturalesa dels estrats a eliminar, del tipus de pedra i de les característiques de cada zona i el seu estat de conservació. Els processos s'adeqüen a un criteri de mínima intervenció, per tal de mantenir i conservar les eventuals pàtines originals o naturals que protegeixen la pedra, segons ha explicat el tinent d'alcalde de la Paeria i responsable de Turisme de Lleida, Rafael Peris, durant la visita que ha fet aquest dimarts als treballs.  Per tal d'eliminar els materials afegits que existeixen als murs, es recorre a mètodes mecànics manuals -escarpes i martells, bisturís de punta fixa, raspalls metàl·lics o tenalles- o bé amb l'ajuda d'aparells pneumàtics -vibroincisors, microescarpes o martell-.  Actualment, la sala del Castell de Gardeny es presenta com un espai diàfan d'uns 23 metres de llarg i 7,5 d'ample, amb una alçada propera als 9 metres en l'eix central de la volta apuntada. Els murs estan formats per grans carreus de pedra tallada col·locats a trencajunts i consten de nombroses obertures, a més de les cinc finestres d'espitllera original. L'únic element decoratiu és una cornisa que recorre tot el perímetre de la sala a l'alçada de l'arrencament de la volta. 10.340 visitants l'any 2015 El Castell de Gardeny de Lleida va tenir el darrer any un gran èxit i acceptació per part dels visitants com demostren les 10.340 visites que va rebre durant  el 2015. És per això que Turisme de Lleida ha programat per aquesta temporada, de forma estable, un diumenge al mes, les visites dinamitzades del 'Templer per un dia' que, només durant els mesos de desembre i gener, van aplegar fins a 300 persones.

Summary: L'Ajuntament de Lleida rehabilita l'interior de la sala del Castell de Gardeny


El fragment del retaule major del monestir aragonès de Santa Maria de Sixena que havia de subhastar la Casa Balclis el proper 31 de maig ha estat retirat de la subhasta i ja no figura al lloc web amb la resta de peces que s'han de licitar aquell dia. L'advocat de l'Ajuntament de Vilanova de Sixena, Jorge Español, ha explicat que divendres passat van presentar una denúncia al jutjat d'instrucció número 4 d'Osca on s'al·lega que aquesta peça és falsa i no pertany al Mestre de Sixena, per la qual cosa no formaria part del conjunt datat a principis del segle XVI. Tot i que la Casa Balclis no ha rebut cap notificació del jutjat, segons ha informat TV3, s'ha decidit retirar de la subhasta la peça, que és propietat d'un particular, a l'espera de veure com evoluciona el procediment judicial. La Casa Balclis assegura que disposa de tota la documentació que demostra que la taula és autèntica.  Segons l'advocat Jorge Español, tots els ''experts'' que han consultat els han assegurat que la taula que s'havia de subhastar la setmana que ve a la Casa Balclis no és del Mestre de Sixena i per tant no és autèntica. Això és que el que l'Ajuntament de Vilanova de Sixena ha portat als jutjats d'Osca abans que es porti a terme la subhasta on la peça tenia un preu de sortida de 85.000 euros. El conservador del Museu de Lleida, Alberto Velasco, reflexionava la setmana passada en un article publicat al Punt Avui sobre la possibilitat que l'administració aragonesa adquirís aquesta obra i ''no se la deixés escapar''. Així mateix, reivindicava el paper del Museu de Lleida com també el de la Franja de Ponent i d'àrees adjacents com és la de Sixena i es lamentava pel fet que no s'optaria a comprar-la des d'aquest equipament pels antecedents que s'han produït en situacions similars en què els seus interessos s'han vist lesionats''.

Summary: Retirat de la subhasta el fragment del retaule major del monestir de Santa Maria de Sixena


El sector de l'automoció ha registrat aquest mes d'abril les pitjors dades de matriculació dels últims vint anys a causa de l'aturada de l'economia provocada pel coronavirus. Segons dades publicades aquest dilluns per l'Associació Espanyola de Fabricants d'Automòbils i Camions (ANFAC), el segment més afectat és el de turismes i tot-terrenys, que a l'abril va registrar 4.163 matriculacions a l'Estat, un 96,5% menys respecte al mateix mes de l'any passat. Si en tenen en compte les dades acumulades durant els primers quatre mesos de l'any, la caiguda de les matriculacions és del 49% interanual. Pel que fa als vehicles comercials lleugers, a l'abril es van registrar 1.822 vendes, un 91% menys en comparació amb les dades de l'exercici anterior. Segons ANFAC, la crisi del coronavirus ha afectat negativament tots els canals de venda, però especialment al conjunt dels autònoms. Durant el mes d'abril, els treballadors per compte propi van registrar 318 matriculacions, un 95% menys respecte al mateix mes de l'any passat. Per altra banda, les matriculacions de vehicles industrials, autobusos, autocars i microbusos van reduir-se un 54,9% a l'abril, fins a 905 unitats. En concret, les vendes de vehicles industrials van caure un 49,9% durant el quart mes de l'any, mentre que les del segment d'autobusos, autocars i microbusos ho va fer en un 82%. A través d'un comunicat, ANFAC assenyala que l'obertura durant els pròxims dies dels concessionaris –sempre amb cita prèvia i atenent els protocols sanitaris- permetrà incrementar el nombre de matriculacions al maig. Malgrat tot, l'associació apunta que les vendes no començaran a recuperar-se a partir de l'estiu i sempre sota unes xifres inferiors respecte a 2019. Segons Tania Puche, directora de comunicació de l'Associació Nacional de Venedors de Vehicles de Motor, Reparacions i Recanvis (Ganvam), l'abril és el "mes horribilis" de l'automoció espanyola. "En tot un mes s'ha matriculat tot allò que abans del confinament es matriculava en un sol dia", ha explicat.

Summary: El sector de l'automoció registra a l'abril les pitjors dades de matriculacions dels últims vint anys


El president del PPC, Xavier García Albiol, ha mostrat el seu respecte a la decisió de la justícia alemanya de deixar en llibertat sota fiança el líder de Junts per Catalunya (JxCAT), Carles Puigdemont. Tot i això, ha assegurat que fa falta viure a Catalunya, "i especialment a municipis petits i mitjans", per tal d'"entendre el que de veritat està passant".

Summary: Albiol respecta la decisió de la justícia alemanya però diu que cal viure a Catalunya per entendre "què està passant"


JxCat ha aconseguit 7 diputats al Congrés dels Diputats, més de 470.000 vots i un 12% dels sufragis, un resultat que queda per sota dels 8 escons que va obtenir Convergència Democràtica (CDC) en els últims comicis, el 26 de juny del 2016, però similar en valors absoluts (480.000). La candidatura impulsada per l'expresident Carles Puigdemont, i que liderava Jordi Sànchez des de la presó, ha quedat en segona posició a Girona i Lleida, per darrere d'ERC, en quarta a Tarragona i en cinquena a Barcelona. El resultat de JxCat s'ha repartit en 3 escons a Barcelona, 2 a Girona, 1 a Lleida i 1 a Tarragona.  La formació impulsada per Carles Puigdemont des de l'exili a Waterloo ha estat la quarta força al conjunt de Catalunya, per darrere d'ERC, el PSC i Unides Podem. Han aconseguit escó per Barcelona Jordi Sànchez, des de la presó, l'exconsellera de Cultura Laura Borràs i la vicepresidenta del PDeCAT, Míriam Nogueras.  A Girona, han entrat l'advocat Jaume-Alonso Cuevillas i Sergi Miquel. A Lleida i Tarragona, JxCat havia col·locat dos dels presos com a caps de llista: l'exconseller de la Presidència Jordi Turull i l'exconseller de Territori Josep Rull. Tots dos han garantit la seva representació al Congrés.  Evolució històrica Aquestes eleccions són les primeres en què es presenta la candidatura de JxCat, de la qual forma part el PDeCAT. El resultat, però, queda lluny del que havia aconseguit històricament la formació convergent, que el 2011 tenia 16 escons, i el 2008 i el 2004, un total de 10.

Summary: JxCat aconsegueix 7 diputats al Congrés, un menys que CDC en les últimes eleccions


La comissió executiva de Catalunya en Comú, que s'ha reunit aquest diumenge per valorar el context polític actual, ha decidit participar a les eleccions del 21 de desembre per "defensar el seu projecte sobiranista i de canvi a les urnes i no deixar buit aquest espai a la contesa electoral a Catalunya". Segons un comunicat d'aquesta formació, la decisió s'ha traslladat aquest vespre als integrants de la coordinadora nacional dels comuns perquè puguin referendar-la a la reunió que faran el 5 de novembre. L'executiva de Catalunya en Comú es tornarà a reunir el divendres 3 de novembre per elaborar una proposta de candidatura i codi ètic, que també hauran de ser validades per la coordinadora del diumenge. Posteriorment, totes les persones inscrites a Catalunya en Comú podran ratificar la candidatura i el codi ètic en assemblea.

Summary: L'executiva dels comuns aposta per participar a les eleccions del 21-D per "defensar el seu projecte sobiranista"


El Fòrum Internacional de Residus #wasteinprogressha ha inaugurat aquest dimecres la seva tercera edició amb tres casos d'èxit sobre experiències de pagament per generació de residus a Seattle (Estats Units), Vall d'Aosta (Itàlia) i Estíria (Àustria). Més d'un miler de persones participen a les jornades, que es faran fins divendres a l'edifici de Fira de Girona i on hi ha vuit ciutats convidades. Durant la inauguració, l'alcaldessa de Girona, Marta Madrenas, ha afirmat que l'esdeveniment situa la ciutat com un "referent internacional en la gestió de residus". Per la seva banda, la directora de Fira de Girona, Coralí Cunyat, ha destacat el creixement en el nombre d'inscripcions i de participació d'empreses, que han passat de les 21 del primer any a les 31 actuals. El director de l'Agència Catalana de Residus, Josep Maria Tost, a més, ha dit que es tracta d'una "bona oportunitat" per conèixer experiències d'altres països i regions.  Després de la jornada d'avui, demà serà el torn de tres models més de gestió de residus municipals. Es tracta de Gran Besançon (França), que amb 192.042 habitants se situa en un percentatge del 68%; Twente Milieu (Holanda), on l'índex de reciclatge és del 70% a través de la recollida en contenidors; i Leipzig (Alemanya), que porta més de quinze anys d'experiència en sistemes de pagament per generació i amb un dels millors resultats del país.  El darrer dia, divendres, es tancarà el fòrum amb les experiències d’Aes-Born Na Mona (Irlanda), Berna (Suïssa) i Vèneto (Itàlia).

Summary: Models d'èxit en gestió de residus dels Estats Units, Itàlia i Àustria inauguren el tercer #wasteinprogress de Girona


Prop de 900.000 persones s'han manifestat aquesta Diada en les cinc mobilitzacions per a la República catalana, convocades per l'ANC i Òmnium Cultural. A Barcelona 540.000 manifestats, segons la Guàrdia Urbana, han omplert els trams entre el passeig Sant Joan i el passeig Companys; A Salt, la segona manifestació més multitudinària, 135.200 persones, segons la Guàrdia Urbana, han bategat per la República catalana; a la Rambla Nova de Tarragona s'han manifestat 50.000 persones, segons la Guàrdia Urbana -110.000 segons els convocants;  mentre que a Berga han sigut més de 60.000 –segons la Guàrdia Urbana i els convocants- els que s'han concentrat a favor de la República. Finalment a la llera del riu Segre s'han concentrat entre 25.000 i 30.000 persones, segons la Guàrdia Urbana. Han sigut les manifestacions més massives de la història a Salt, Lleida, Berga i Tarragona. A Barcelona els manifestants s’han aplegat al Passeig de Sant Joan i el Passeig Lluís Companys, que no han estat suficients per encabir tothom ja que els assistents han arribat fins a l’Avinguda Diagonal, fins aproximadament al carrer Rosselló, i s’han hagut de repartir pels carrers del voltant. Més de 135.000 persones (entre 135.000 i 200.000 segons l'ANC) s'han fos aquesta tarda a Salt (Gironès) en un únic batec per aixecar el pilar de la solidaritat i la diversitat de la futura República catalana. Al batec de Salt hi havia més de 60.000 inscrits però, com ja es preveia, la manifestació ha congregat milers de persones més vingudes d'arreu de la demarcació i més enllà. A Berga més de 60.000 persones vingudes d'una desena de comarques de la Catalunya Central i el Pirineu han omplert els deu trams del Passeig de la Pau i els carrers que hi desembocaven per confirmar que estaven 'A punt' per a construir un nou país. Tarragona ha viscut amb la mobilització de l’ANC i Òmnium Cultural la manifestació més massiva de la història de la ciutat aquest diumenge. Segons la Guàrdia Urbana s'han manifestat per 'la República en xarxa' 50.000 persones, unes 110.000 persones segons l'organització. Tot i que oficialment s'havien inscrit unes 30.000 persones a la mobilització, l'ANC ha xifrat en unes 120.000 les que hi ha participat en el que ha estat, sens dubte la mobilització més massiva de la història de Lleida i les terres de Ponent. A Lleida hi estaven convocades les comarques de l'Alta Ribagorça, la Val d'Aran, els Pallars Sobirà i Jussà, la Noguera, l'Urgell, la Segarra, el Pla d'Urgell, les Garrigues i el Segrià. Els 10 trams previstos han quedat totalment desbordats des de molt abans de les 17.14h i l'organització n'ha establert 4 més.

Summary: ACTUALIZACIÓ:La Diada mobilitza 540.000 persones a Barcelona; 135.200 a Salt; 110.000 a Tarragona; 60.000 a Berga i 30.000 a Lleida


El festival de teatre Esbaiola't, que se celebra a Esterri d'Àneu (Pallars Sobirà) del 16 al 19 de juliol, posarà a la venda 7.500 entrades, un 30% menys de les 11.000 de l'any passat. En total s'oferiran 20 espectacles de 18 companyies, la majoria d'elles catalanes ja que el coronavirus ha dificultat que les companyies internacionals que estaven previstes no puguin venir, tal com ha explicat un dels directors artístics del festival, Carles Pijuan. Per poder complir amb les distàncies de seguretat, tots els espectacles seran de pagament i amb entrada limitada fins i tot els que es facin al carrer. La venda d'entrades serà electrònica i s'eliminarà la taquilla.  El pressupost també s'ha reduït dels 130.000 als 100.000 euros ja que el nombre d'espectacles també s'ha reduït ja que l'any passat es van oferir 41 propostes de 33 companyies.

Summary: Es redueixen un 30% les entrades a la venda a l'Esbaiola't i passen a ser totes de pagament per controlar els aforaments


L'Ajuntament de Roses (Alt Empordà) ha acceptat la donació d'un particular que consta de 240 peces (algunes de les quals amb valor arqueològic) que daten d'entre el segle IV a.C i l'actualitat. Es tracta d'àmfores, ceràmiques i diversos utensilis de pesca que provenen de la col·lecció d'arqueologia subaquàtica que el seu propietari, Francisco Falcó, va acumular al llarg de la seva vida. Ara, el consistori les catalogarà i editarà un catàleg amb informació sobre el fons. Posteriorment, la col·lecció s'exposarà al públic en un espai accessible. La incorporació es va formalitzar al ple celebrat aquest dilluns.

Summary: Roses rep una donació de 240 objectes marins d'entre el segle IV a.C i l'actualitat


Junts per Catalunya i el PSC han tancat un pacte de govern a la Granada (Alt Penedès), fet que ha desbancat la llista guanyadora d’Entesa-Acord Municipal, partit municipalista que té el suport d’ERC. En un comunicat, Junts per la Granada ha defensat l’acord amb els socialistes per “prioritzar el benestar dels veïns” i ha remarcat que “és necessari deixar enrere els colors i les sigles polítiques per assolir un pacte que situï la millora del municipi com a única prioritat”. Segons els post convergents, l’acord és “coherent” perquè es basa en tots els punts dels programes electorals que comparteixen amb el PSC. Amb el pacte tancat, l’alcalde serà el candidat de Junts per la Granada, Joan Cols. El passat 26-M, Entesa-AM i JxCat van obtenir 5 regidors cadascun, si bé els republicans es van imposar com a guanyadors de les eleccions per 31 vots de diferència. La proposta del partit guanyador era crear un govern independentista sumant els regidors de les dues formacions i repartir l’alcaldia amb dos anys per a cada candidat.  En canvi, JxCat plantejava fer un govern de concentració on també participés l’onzè regidor del plenari, en mans del PSC.  Segons els post convergents, l’acord a tres bandes no ha quallat perquè els republicans “han establert múltiples línies vermelles que s’oposen frontalment a les idees defensades pel PSC i JxCat als respectius programes”.

Summary: JxCat i el PSC tanquen un pacte de govern a la Granada i desbanquen la llista d’ERC


La direcció i els treballadors de Gallina Blanca han arribat a un acord que ha permès acabar amb la vaga indefinida que la plantilla va iniciar el passat 19 de febrer. L'acció es duia a terme per rebutjar els plans de la companyia de tancar la històrica fàbrica per requalificar els terrenys i traslladar la producció a la planta de Vallobar, a Osca. Les dues parts han pactat un pla de jubilacions agrupades entre els 58 i 61 anys garantint el 90% i el 100% del salari net respectivament  i Indemnitzacions de 60 dies per any amb el límit de 42 mensualitats, més un lineal de 1.000 euros per any d'antiguitat, així com la possibilitat alternativa de mantenir el lloc i les condicions laborals actuals traslladant-se a Osca.  A banda, els responsables de l'empressa s'han compromès a recol·locar dues persones al centre de l'Hospitalet i vuit persones a la planta de Rubí, en trànsit fins a la prejubilació als 58 anys.

Summary: La direcció i la plantilla de Gallina Blanca arriben a un acord que permet posar punt i final a la vaga a Sant Joan d'Espi


La ministra de Política Territorial, Meritxell Batet ha afirmat aquest dimecres durant la seva compareixença a la cambra baixa que el seu executiu respecta el “dret a cadascun dels presidents a exposar tot allò que consideri convenient” durant la reunió que el president de la Generalitat, Quim Torra, i el del govern espanyol, Pedro Sánchez, mantindran dilluns 9 a La Moncloa, en referència a la disposició de Torra a parlar del referèndum pactat. “La reunió de dilluns marcarà l’obertura d’un procés de recuperació del diàleg i la negociació entre governs amb fases, modalitats i velocitats molt diferents, però totes necessàries”, ha dit. Segons la ministra, “algunes” d’aquestes fases de diàleg amb Catalunya seran “comunes amb la resta de CCAA” i “altres particulars per a Catalunya com ha passat sempre”.  En aquest sentit, ha afirmat que el seu executiu vol posar en marxa en breu les comissions bilaterals que no s’han reunit des del 2010 i 2011 i “espera trobar acords” per a la reducció de la conflictivitat al TC i “garantia de compliment dels compromisos legals i polítics com infraestructures i finançament”.  Batet també ha avançat que el seu executiu convocarà abans de cap d’any la Conferència de Presidents i vol ampliar les funcions dels delegats del govern a les comunitats autònomes –Teresa Cunillera en el cas de Catalunya- perquè tinguin “un contacte més freqüent amb les autoritats autonòmiques”.  En aquest marc, ha afirmat que la situació a Catalunya exigeix “una resposta específica que en ocasions va més enllà del model territorial”, i cal “ser conscients de la realitat per poder canviar-la”.  “Si el qüestionament del sistema es concreta en actuacions contràries a la llei i la Constitució, el govern haurà d’actuar per defensar-les perquè és la seva funció”, però “el restabliment de la legalitat no fa desaparèixer el problema polític” al que cal “donar una resposta”.  Per això ha afirmat que cal donar una resposta “política” a un problema “polític” i “esforçar-se per convèncer els ciutadans amb raons que expliquen i justifiquen les opcions constitucionals” mitjançant “alternatives integradores allà on siguin possibles i adequades”.  Un primer pas, ha dit, és la recuperació de les institucions autonòmiques i del diàleg, que ha de ser “el nucli” de la reunió del dia 9 entre Sánchez i Torra. En aquest sentit, s’ha mostrat esperançada de la capacitat de els dues institucions d’actuar amb “reciprocitat i lleialtat” tan en el reconeixement de la pluralitat de la societat i la lleialtat en la integració dels ciutadans que no s’identifiquen amb les prioritats dels respectius governs.

Summary: Batet diu que Torra té dret a parlar del que “consideri convenient” amb Sánchez


Una unitat dels TEDAX ha inspeccionat aquest dijous a la nit la furgoneta que la policia ha trobat aquesta tarda prop del restaurant Burger King de Vic, al polígon de la carretera que uneix la capital d’Osona amb Manlleu, i que està relacionada amb l’atropellament massiu a Barcelona. El grup d’agents especialistes en explosius, després de gairebé una hora i mitja treballant amb el vehicle, no ha trobat cap explosiu al seu interior. Els TEDAX han fet les comprovacions amb l’ajuda d’un robot teledirigit. Un cop descartat el perill, cap a les dues de la matinada, els Mossos d’Esquadra han tornat a obrir la carretera al trànsit i han deixat sense efecte el perímetre de seguretat d’uns 200 metres al voltant del vehicle. Segons han assegurat fonts policials, en les properes hores una grua traslladarà la furgoneta a la comissaria dels mossos de Vic per prosseguir amb les investigacions a l’interior del vehicle.  Carrers tallats, comerços tancats i una forta presència policial. Aquesta és la radiografia que presentava aquest dijous al vespre el tram inicial de la carretera que uneix la capital osonenca amb Manlleu. El motiu ha estat la furgoneta que s’ha trobat al costat d’un restaurant de menjar ràpid relacionada amb l’atemptat que s’ha viscut aquest dijous al voltant de les cinc de la tarda a Barcelona.  Diverses unitats dels Mossos d’Esquadra i una furgoneta dels antiavalots han aparegut minuts després de les set de la tarda davant el restaurant Burger King i han procedit a acordonar la zona i establir un perímetre de seguretat d’uns 200 metres. Els mossos també han obligat els clients a abandonar els comerços de la zona.  Segons ha pogut saber l’ACN, les càmeres de l’hamburgueseria haurien permès conèixer als investigadors que la furgoneta es trobava aparcada al mateix lloc des del dia anterior.   Després que la intervenció dels TEDAX hagi descartat la presència d’explosius, els mossos han obert els carrers al trànsit. Durant la matinada, una grua traslladarà la furgoneta a la comissaria de Vic perquè els agents de la científica puguin analitzar-la més a fons i comprovar si les eventuals noves troballes obren noves línies d’investigació que puguin confirmar o desmentir una de les primeres hipòtesis que apunta al fet que el vehicle hauria estat llogat pels terroristes per fugir del lloc dels fets. L’alcaldessa de Vic, Anna Erra, ha lamentat els fets i ha explicat que pocs instants després de l’atemptat han començat a circular rumors falsos a Vic, però ho ha atribuït a una situació “d’alarma social i preocupació que es viu després d’un atemptat tan greu”.  L’Ajuntament de la ciutat ha convocat els ciutadans a un minut de silenci que tindrà lloc aquest divendres a les 12 del migdia a la Plaça Major de Vic, davant el consistori.

Summary: Els TEDAX no troben explosius a la furgoneta de Vic relacionada amb l’atropellament massiu a Barcelona


La Comunitat de Madrid calcula que la xifra real de morts per coronavirus a la regió és d'entre 12.000 i 13.000 persones, segons fonts del govern autonòmic. En canvi, segons les dades facilitades pel Ministeri de Sanitat d'aquest divendres, les defuncions a la Comunitat de Madrid són 7.007, un decalatge de prop de 6.000 morts. La xifra de gairebé 13.000 morts inclouria les defuncions a hospitals, residències i domicilis de persones que han donat positiu però també les que presentaven símptomes que no es van confirmar amb una prova. La Comunitat de Madrid està a l'espera que Sanitat Mortuòria, que depèn de la Conselleria de Salut de Madrid, consolidi la dada.

Summary: La Comunitat de Madrid calcula que els morts reals per coronavirus a la regió són prop de 13.000


L’Ajuntament de Barcelona invertirà 85.000 euros per limitar el trànsit de vehicles al Turó de la Rovira i així minimitzar les molèsties per l’afluència de visitants a la zona. El consistori iniciarà demà dilluns la construcció d’una rotonda –de 8 metres de diàmetre- a la Plaça de la Mitja Lluna on s’hi instal·laran fitons hidràulics que facilitaran l’accés en cotxe només als serveis (especialment la línia de bus) i als veïns dels carrers Panorama i Turó de la Rovira. Paral·lelament es construirà una vorera en el costat muntanya de la Plaça de la Mitja Lluna a continuació de la que ja existeix en el carrer Panorama per garantir la seguretat dels vianants, es pintarà un pas de vianants regulat sense semàfor per creuar des de la Plaça fins el carrer Panorama, i es senyalitzarà l’estacionament per turismes i vehicles de dos rodes al costat del nou pas de vianants. Segons l’Ajuntament de Barcelona, també es millorarà la senyalització de la zona dels accessos del Turó de la Rovira amb nous panells en el carrer Gran Vista per indicar que el costat dret de la calçada no té sortida i que només es permet la circulació a veïns, serveis i bus de la línia regular, excepte en el costat esquerre. També es col·locaran senyals de prohibició d’estacionament al voltant de la Plaça de la Mitja Lluna, excepte en els llocs habilitats per tal efecte. El Districte ha començat a treballar en un pla d’ordenació de la zona del Turó de la Rovira per aconseguir una gestió sostenible de l’espai amb l’objectiu d’ordenar l’ús públic d’aquest espai sota criteris de sostenibilitat, garantint un ús responsable i respectuós amb els recursos naturals i culturals presents en una zona reduïda amb una gran afluència de visitants.

Summary: Barcelona inverteix 85.000 euros per limitar el trànsit de vehicles al Turó de la Rovira


L'associació El Defensor del Pacient ha denunciat davant del Tribunal Suprem el president espanyol, Pedro Sánchez, el vicepresident segon, Pablo Iglesias, el ministre de Sanitat, Salvador Illa, el president de la Generalitat, Quim Torra, la consellera de Salut, Alba Vergés, i els seus homòlegs a les comunitats de Madrid i Castella i Lleó. Els han denunciat pels delictes contra els drets fonamentals, homicidi imprudent i omissió del deure de socors per suposadament ordenar que els ancians de residències no fossin atesos als hospitals per la covid-19. En l'escrit, de més de 40 pàgines, s'acusa a les autoritats polítiques i sanitàries de privar els ancians de les residències del dret fonamental a la prestació sanitària per motius discriminatoris, ja que es va "crear un risc  greu per la salut de centenars de persones que, per la seva fragilitat i desemparament, no van poder defensar el seu dret a la salut i el dret a un tractament necessari per la patologia que patien i del qual sí que es van beneficiar altres ciutadans". La denúncia va acompanyada de diversa documentació. En el cas del govern espanyol, s'aporten les recomanacions a les residències del 5 de març, un document tècnic sobre les mesures preventives a les residències del 24 de març i unes consideracions ètiques del 2 d'abril, entre altres. En el cas de Catalunya, la denúncia acompanya les recomanacions de suport a les decisions de limitació d'esforç terapèutic per a pacients amb covid-19 i insuficiència respiratòria aguda del SEM del 24 de març, i els algoritmes de tractament dels pacients amb covid del 25 de maig.

Summary: El Defensor del Pacient denuncia al Suprem Sánchez, Illa, Iglesias, Torra i Vergés per la gestió de les residències


Una recerca de l'Institut de Biotecnologia i de Biomedicina (IBB) de la Universitat Autònoma de Barcelona (UAB) ha identificat una molècula que atura i reverteix la neurodegeneració provocada per la malaltia de Parkinson, la segona malaltia neurodegenertavia amb més prevalença després de l'Alzheimer, que és incurable. La malaltia es caracteritza per l'acumulació de dipòsits de proteïnes en les neurones dopaminèrgiques, agregats formats per una proteïna concreta. L'agregació es produeix de manera molt complexa i és molt complicat identificar les molècules que puguin prevenir o revertir el procés. L'equip de la UAB ha analitzat més de 14.000 molècules per trobar la que inhibeix l'agregació de la proteïna causant del Parkinson i trenca les files amiloides evitant que s'iniciï el procés que desencadena.  Mitjançant experiments realitzats amb un petit cuc, un dels models animals més utilitzats per a l'estudi de malalties neurodegeneratives, els investigadors han compromvat que un cop administrada a través del menjar, la molècula és capaç de reduir notablement l'agregació alfa-sinucleïna, impedint la propagació dels agregats tòxics i per tant, evitant la degeneració de les neurones dopaminèrgiques.

Summary: Identifiquen una molècula que atura i reverteix la neurodegeneració del Parkinson


Una cinquantena de manifestants han acampat aquesta tarda davant de la seu de la subdelegació del govern espanyol a Girona per protestar pel desallotjament del camp de refugiats d'Idomeni, a Grècia. Han escollit aquest emplaçament perquè també acusen el govern espanyol d'oferir un "tracte denigrant" als refugiats. A les set de la tarda, i davant l'atenta mirada dels mossos, han desplegat una desena de tendes de campanya. La seva intenció és estar-s'hi tres dies i han organitzat diversos actes com xerrades, tallers, cassolades i també està previst que diumenge els acompanyi l'actriu Montserrat Carulla. La policia, però, ha advertit els manifestant que han de traslladar el campament fins a la plaça Constitució per "motius de seguretat de l'edifici". Si no ho fan, alerten que intervindran i els faran fora.

Summary: Acampada davant de la subdelegació del govern espanyol a Girona per protestar pel desmantellament d'Idomeni


El consum de biocombustibles sòlids d'origen forestal – biomassa - va augmentar en conjunt a Catalunya un 15,6% entre els anys 2014 i 2015, segons les dades a què ha tingut accés l'ACN. Per sectors, la llenya consumida va experimentar un creixement del 18%, l'estella un 4,3% i el pèl·let un 12,9%. Segons el balanç energètic que en fa la Generalitat, els resultats confirmen una evolució positiva del sector de la biomassa, malgrat l'escenari de preus baixos dels combustibles fòssils i una climatologia més suau a l'hivern. Pel que fa al pèl·let, la producció anual ha augmentat un 21,2% respecte l'any 2014 i s'ha situat a les 59.400 tones. Un 37% d'aquesta producció s'ha destinat a l'exportació. D'altra banda, les emissions de gasos d'efecte hivernacle s'han reduït substancialment en 31.400 tones de CO2.  Precisament, l'evolució a l'alça de la producció de pèl·let es deu, en part, a l'entrada en funcionament de dues noves plantes (La Pobla de Claramunt i la Sènia), que han afegit una capacitat productiva de 38.000 tones/any. Actualment, hi ha sis plantes de producció arreu de Catalunya amb una capacitat total de 108.000 tones/any.  Segons les xifres de l'Observatori de Calderes de Biomassa de Catalunya, que comprèn el període que va des del 2012 fins al 2014, s'han instal·lat 1.833 calderes de biomassa, tant al sector públic com el privat, amb una potència tèrmica total de 140,5 MW. La província de Barcelona encapçala el rànquing, amb 456 instal·lacions, la segueix Lleida amb 355, Girona amb 179 i Tarragona amb 122. El 82% de les instal·lacions són d'ús domèstic i només el 2% d'ús industrial. El sector primari representa el 5% del total de les instal·lacions, mentre que l'11% correspon al terciari. Alguns exemples d'instal·lacions singulars al país són la caldera de biomassa de Tremp, que dóna servei a l'Hospital Comarcal de Pallars; l'anomenada Mancomunitat de Municipis Berguedans per a la Biomassa, que ha impulsat l'execució de tretze calderes arreu de la comarca i dues al polígon industrial de Berga; la caldera de biomassa a la paperera Pere Valls (Sant Pere de Riudebitlles), que té una potència de 3,5 MW i 5.600 tones a l'any d'estella; la xarxa de calor amb biomassa al Centre Assistencial Sant Joan de Déu d'Almacelles o la xarxa de calor municipal de Ripoll, amb una caldera de 700 kW. Pel que fa als llocs de treball generats durant l'any 2015, s'estimen en uns 150, incloent la cadena de subministrament, les instal·lacions de producció i subministrament de biocombustibles sòlids i les instal·lacions de consum de biomassa.  Estalvi per a l'administració El Govern ha arribat a un acord per a la instal·lació de calderes de biomassa en 26 edificis públics de cinc departaments de la Generalitat, ubicats principalment en comarques del Pirineu i de les Terres de l'Ebre. En total, la mesura representa una despesa de 15 MEUR pel que fa a calderes de biomassa i 3,7 MEUR en l'àmbit d'actuacions de millora de l'eficiència energètica. En conjunt es preveu un estalvi econòmic d'un 15% de mitjana en el període de 15 anys.  Pel que fa a les línies d'ajuts pel foment de la biomassa, existeix la convocatòria de subvencions dins l'Eix 4 del FEDER (15 MEUR), que té per objectiu afavorir el pas d'una economia baixa en carboni, i un instrument financer d'11 MEUR per a municipis. Aquests ajuts també estan vinculats a la gestió forestal de proximitat a la prevenció d'incendis. D'altra banda, per part de l'ICAEN també s'està valorant l'establiment d'algun tipus de línia de subvenció per a l'eficiència energètica adreçada al sector privat de Catalunya. En el marc de la convocatòria Interreg Europe, liderat pel Centre Tecnològic Forestal de Catalunya, també permet la participació en el projecte europeu 'BIO 4 ECO – Sustainable regional bioenergy policies: a game changer', el pressupost global del qual ascendeix a 1,4 MEUR. Objectius per al 2020 La biomassa representa una de les línies estratègiques prioritàries del Govern perquè considera que comporta importants beneficis energètics, ambientals i socioeconòmics. L'any 2013, els usos tèrmics de la biomassa forestal se situaven a les 62,4 ktep (tona equivalent de petroli), una xifra que el 2020 es vol situar a les 172,8 ktep/ any. Pel que fa a la reducció de les emissions de gasos d'efecte hivernacle, de les 31.400 tones de CO2 el 2015, es vol passar a un estalvi de 270.000 tones el 2020. L'estratègia també preveu la creació directa de 1.900 llocs de treball pel 2020. Pel que fa a l'extracció de combustible del bosc per a ús tèrmic es multiplicaria per 2,5. Així, de les 240.000 tones l'any 2013, es passaria a les 600.000 l'any 2020. L'octubre de 2015 es va formalitzar la constitució del Clúster de la Biomassa de Catalunya, promogut des del 2014 pel Centre Tecnològic Forestal de Catalunya, amb la participació inicial de 25 empreses i entitats del sector. L'objectiu del clúster és reforçar la competitivitat de les empreses i establir mecanisme de dinamització del mercat.

Summary: El consum de la biomassa forestal a Catalunya creix un 15% l'any 2015


Agents de la Guàrdia Civil s’han personat aquest dimarts a les 13:00 hores a l’Ajuntament de València requerint documentació i factures de l’edició 2006 de la Mostra de València Cinema del Mediterrani. Segons que han confirmat fonts municipals a l’ACN els agents han estat redirigits al Palau de Cervelló, on s’ubica l’Arxiu Municipal, donat que la informació que buscaven ha estat traslladada a aquestes dependències. La Guàrdia Civil s’ha traslladat al Palau de Cervelló acompanyada de funcionaris per buscar aquesta documentació. Les mateixes fonts han assenyalat que no es tracta d'un escorcoll sinó d'una sol·licitud d'informació. La regidoria de Cultural de l’Ajuntament de València estava dirigida l’any 2006 per María José Alcón, una de les detingudes durant l’Operació Taula, al costat d’altres dirigents del PP.

Summary: La Guàrdia Civil requereix a l’Ajuntament de València documentació sobre la Mostra de Cinema del 2006


CSQP ha exigit als que eren dirigents de CDC en l’època del ‘cas Palau’ que deixin d’”amagar el cap sota l’ala” i “assumeixin responsabilitats”. En declaracions als mitjans als passadissos del Parlament, el portaveu parlamentari de CSQP, Joan Coscubiela, ha afirmat que la declaració de l’expresident del Palau de la Música, Fèlix Millet, “posa de manifest el que era obvi: que les comissions que es cobraven tenien un últim destinatari que és CDC” i ha dit que les responsabilitats polítiques són “bastant evidents”. Per això, ha consdierat que “algú haurà de donar explicacions” i que no les exigeixen als actuals dirigents del PDeCAT sinó als llavors dirigents de CDC, “alguns dels quals són dirigents del PDeCAT”, però ha rebutjat “personalitzar”. “No es pot continuar en un país on passen aquestes coses sense que ningú doni explicacions”, ha valorat Coscubiela després que Millet hagi afirmat en el judici del ‘cas Palau’ que la constructora Ferrovial "feia donacions" al Palau perquè els diners "anessin a CDC a canvi d'obra pública". “No és de rebut que els dirigents de CDC, siguin o no dirigents del PDeCAT, continuïn sense assumir responsabilitats en el que ja és evident ha estat un cas de corrupció generalitzada”, ha reivindicat.   Així, Coscubiela ha instat els llavors dirigents de CDC a donar explicacions sobre les paraules de Millet ja que del contrari ha afirmat que les crides a construir un nou país “queden en paper mullat”. A més, ha dit que no fer-ho no contribueix a donar la imatge “que les coses han canviat”.  En ser preguntat sobre el paper del Govern, ha dit que aquest ha de passar de les paraules sobre transparència als fets i ha valorat que ara és “una bona oportunitat” però ha insistit que les explicacions han de venir de l’antiga Convergència.  El diputat ha mencionat la “prudència” que ha d’acompanyar els processos judicials i per això ha dit que caldrà esperar la sentència per saber si algú és finalment declarat culpable.

Summary: CSQP exigeix als exdirigents de CDC que no "amaguin el cap sota l’ala” i “assumeixin responsabilitats” pel 'cas Palau'


La regió de Brussel·les ha apujat el nivell d'alerta antiterrorista davant una "amenaça imminent" d'un atac i s'han pres mesures extraordinàries a la capital belga i la seva àrea d'influència. S'han tancat les línies de metro tot el cap de setmana, s'han suspès els partits de futbol de primera i segona divisió, i els efectius policials i de l'exèrcit s'han reforçat al carrer, on fan més registres. Les recomanacions per a la població inclouen evitar llocs de gran afluència de persones, especialment a la capital. Les mesures s'han pres després d'una nova reunió del Centre de Riscos arran dels atemptats de París, amb l'objectiu de "vetllar per la seguretat de la població".

Summary: La regió de Brussel·les  eleva l'alerta terrorista pel risc d'un "atac imminent"


Un centenar de veïns de Tarragona s'han unit aquest dissabte en una cadena humana a la vora del mar de la Platja Llarga per demanar més protecció legal per la zona marítima i terrestre d'aquesta part del litoral. Cridats per la Plataforma Platja Llarga, diversos banyistes s'han sumat a la iniciativa per reclamar també una modificació de la Llei de Costes, que consideren que permet l'especulació del territori, així com la demanda que es puguin utilitzar els aparcaments existents a la Ciutat Residencial. La cadena humana, la vuitena que convoca la plataforma, ha començat amb tres trams –dos als extrems de la platja i l'altra al centre. Per falta de coordinació i participació, els trams no s'han pogut unir de punta a punta de la platja tal com es preveia.

Summary: Un centenar de veïns de Tarragona s'uneixen en una cadena humana per reclamar més protecció per la Platja Llarga


El grup municipal d'ERC a l'Ajuntament de Palafrugell (Baix Empordà) ha demanat que l'equip de govern aturi les obres del xalet el Golfet, fins que la justícia resolgui els dos recursos interposats per Urbanisme i l'Associació Salvem el Golfet. En un comunicat, Esquerra diu que no entén "l'insistent interès per destrossar el territori" per part del consistori liderat pel socialista Juli Fernández. A més, també lamenten que l'equip de Fernández aixequés la suspensió cautelar de les obres el desembre passat quan estaven aturades després de comprovar que es construïa una part de la piscina fora dels límits establerts. Finalment, el comunicat reclama "explicacions" a l'equip de govern i asseguren que demanaran responsabilitats un cop la justícia s'hagi pronunciat.

Summary: ERC Palafrugell demana al govern municipal que aturi de manera "immediata" les obres del Golfet


El municipalisme català va aportar entre el 2015 i el 2018 la meitat de la despesa en cooperació a Catalunya però pocs ajuntaments arriben encara al 0,7%. Així ho indica l'observatori municipalista del Fons Català de Cooperació al Desenvolupament (FCCD), que recull dades de bona part dels municipis catalans, tot i que no de tots. Segons aquestes, només nou municipis catalans van destinar més del 0,7% dels seus ingressos propis a la solidaritat l'any 2017, entre els quals només hi ha una capital de demarcació, Barcelona (0,75). Els que encapçalen la llista són Sant Sadurní d'Anoia (0,96), Sant Quirze del Vallès (0,92) i Sant Boi de Llobregat (0,83).  Per sota del llindar mínim demanat per les ONGs hi ha Girona (0,54), Tarragona (0,48) i Lleida (0,26). En altres el percentatge encara és més baix o ni tan sols es destina una part a cooperació. Les dades del FCCD indiquen també que entre el 2015 i el 2018 la tendència general observada és de "recuperació" dels percentatges de cooperació dins els pressupostos locals. Segons el darrer informe de l'observatori de cooperació municipalista del FCCD, entre el 2015 i el 2018 la solidaritat catalana s'ha traduït en 164 MEUR. D'aquests, un 51% prové del pressupost de la Generalitat i un 21% de l'Ajuntament de Barcelona. En total, el món local representa pràcticament la meitat: el 49%. A banda dels tres primers i de Barcelona, la resta de municipis que superen també el 0,7 són: Torrelles de Llobregat (0,81), Santa Coloma de Gramenet (0,82), Sant Adrià de Besòs (0,74), Sant Vicenç dels Horts (0,71) i Santa Perpètua de Mogoda (0,78). Tot i no arribar fins a 0,7 gairebé una desena més de municipis superen el 0,6 com Borredà, La Garriga, Caldes de Montbui, Sant Cugat, Castellbisbal o Molins de Rei. Inversió per habitant Entre els municipis més solidaris en inversió per habitant hi ha, amb diferència de la resta, Castellbisbal, on la cooperació per càpita arriba fins als 9,12 euros, sent la més alta de tot Catalunya. Per darrere de Castellbisbal hi ha Sant Sadurní d'Anoia i Santa Perpètua de Mogoda (7 euros/hab), Sant Cugat (6,6), Sant Quirze del Vallès (6,4) i Barcelona (6). Pel que fa a les altres capitals de demarcació, Girona destina 4,27 euros per ciutadà, Tarragona 3,87 i Lleida 2,04. El 2017, 28 municipis superaven els 3€/hab l'any de pressupost, el mateix nombre que l'any 2015. Suport a la Mediterrània Entre les regions que més suport reben del món local via FCCD entre el 2015 i el 2018 hi ha la Mediterrània. Destaca la resposta "massiva" que els ajuntaments catalans van adreçar a l'emergència de la crisi dels refugiats a la Mediterrània, que va provocar que el pressupost amb el qual comptava el FCCD l'any 2015 se situés proper al màxim de tot el període.  La distribució dels fons gestionats a través del FCCD (que només són una part i només en alguns consistoris) indiquen que la Mediterrània (27%), l'Amèrica Central (27%) i l'Àfrica Subsahariana (24%) són les regions del món que reben la major part del suport municipal català. Dels 45 països on ha treballat el Fons, 15 en concentren el 79% del pressupost i destaca el suport a Nicaragua i el Senegal. El FCCD ha gestionat les accions municipals en col·laboració amb més d'un centenar d'entitats però una desena concentren el 37% dels pressupostos executats. Entre aquestes hi ha la Fundació Vicente Ferrer, molt vinculada a l'Índia, Creu Roja, CCAR o l'Associació d'Ajuda. Altres com Enginyeria Sense Fronteres o Entrepobles també destaquen entre les entitats que més ajudes públiques reben a Catalunya en matèria de cooperació internacional entre 2015 i 2018. Pla del Govern Precisament aquesta setmana, el Govern ha aprovat el Pla Director de cooperació al desenvolupament 2019-2022, que preveu un creixement progressiu en la inversió en aquesta matèria fins a assolir el 0,7% l'any 2030. El pla respona la voluntat d'assumir i de desplegar, des de la política pública de cooperació al desenvolupament, el nou marc internacional de l'Agenda 2030 i dels seus Objectius de Desenvolupament Sostenible (ODS).

Summary: El municipalisme aporta la meitat de la despesa en cooperació a Catalunya però pocs ajuntaments arriben al 0,7%


Les patronals i els sindicats del sector del lleure educatiu i sociocultural han acordat que els serveis o centres amb el finançament 100% garantit no apliquin ERTO i els que sí que els hagin d'aplicar s'hi puguin acollir gairebé tots els treballadors, tinguin els contractes que tinguin. A més, també es comprometen a dialogar per garantir una correcta reincorporació posterior al seu lloc de treball, un cop aixecada l'ordre de confinament.  Les patronals Confederació, Acellec i ACCAC i els sindicats CCOO, UGT i USOC acorden que les empreses no suspendran els contractes de persones adscrites a serveis o centres on es garanteixi el 100% del seu finançament. En cas de no tenir el 100% del finançament garantit, es podran aplicar ERTO per força major per suspendre o reduir temporalment la contractació dels treballadors afectats, incloent tots els tipus de contractació com indefinits, fixos discontinus, temporals d'obra i servei, eventuals, formatius, interinatges de llarga durada. Només les substitucions de curta durada no s'hi podran acollir.

Summary: Patronal i sindicats del lleure acorden les condicions per aprovar ERTO


Hi ha 249 positius més respecte d’ahir, 84 diagnosticats el dia previ, i el total se situa en 241.966 ACN Madrid .-El Ministeri de Sanitat ha registrat 27.136 morts per coronavirus a Espanya, els mateixos que aquest dilluns. El que significa que en les 24 hores no s’ha produït cap nova defunció. Segons l’últim informe del Ministeri, en els darrers set dies han mort per la malaltia, 50 persones, 23 de les quals a Madrid, 6 a Castella i Lleó i 4 a Catalunya. En relació al nombre de positius confirmats per proves, Sanitat els xifra en 241.966, 249 més que al total d’ahir, i en 84 els diagnosticats el dia previ. D’aquests, 45 s’han produït a Madrid i 17 a Catalunya. En els últims set dies, hi ha hagut 149 hospitalitzacions i 12 ingressos en UCI.

Summary: Sanitat registra 27.136 morts per coronavirus, els mateixos que el total d’ahir i 50 en els últims set dies


Els Mossos d'Esquadra han detingut quatre homes d'entre 24 i 43 anys de nacionalitats albanesa i nord-americana i veïns de Bàscara (Alt Empordà) i Blanes (Selva) per cultivar 1.789 plantes de marihuana en un mas del municipi altempordanès. A més, durant el registre que van fer el divendres 12 de juny van intervenir 5.900 euros en bitllets fraccionats. El mateix dia agents dels Mossos van detenir un altre home de 45 anys i de nacionalitat marroquina per cultivar marihuana  en un pis del carrer de Tapis a Figueres. En aquest cas hi van trobar 151 plantes. El dia abans, els Mossos d'Esquadra van desmantellar una altra plantació al carrer del Taure de la capital altempordanesa amb 240 plantes més. Els Mossos d'Esquadra han detingut cinc persones i han intervingut 2.180 plantes de marihuana en dos dies de diferència en diferents punts de l'Alt Empordà. L'operatiu més important és el que ha acabat amb la detenció de quatre persones per cultivar 1.789 plantes en els exteriors d'un mas de Bàscara (Alt Empordà). Els agents van començar a investigar el cas a principis de maig, quan van tenir coneixement que hi podria haver una plantació de marihuana en un mas del municipi de Bàscara. Després d'inspeccionar la zona van veure que hi havia una plantació a l'exterior de l'habitatge i els accessos estaven tallats per cadenats. Per això van demanar una autorització judicial per poder entrar al domicili. No va ser fins el 12 de juny que van poder realitzar l'operatiu, on es van trobar amb quatre homes d'entre 24 i 43 anys de nacionalitat albanesa i nord-americana. Eren veïns de Bàscara (Alt Empordà ) i Blanes (Selva). Van quedar detinguts per un delicte contra la salut pública i per tràfic de drogues. A més, els agents van intervenir les 1.789 plantes que hi havia, així com també els 5.900 euros en bitllets fraccionats que es van trobar en el domicili. Els detinguts, que no tenien antecedents, van passar el passat dia 13 de juny a disposició del jutjat d’instrucció en funcions de guàrdia de Figueres, el qual va decretar l’ingrés a presó per a un d’ells i la llibertat amb càrrecs pels altres tres. Per altra banda, el mateix dia 12 de juny els Mossos van detenir un altre home per tenir una plantació en un pis de Figueres. A dos quarts de set es va produir un petit incendi en un habitatge del carrer de Tapis de la capital de l'Alt Empordà. Allà van trobar-hi 151 plantes de marihuana i vuit transformadors. Per aquest motiu van detenir un home de 45 anys i de nacionalitat marroquina com a responsable de la plantació. El detingut, que no tenia antecedents, va passar el dia 13 de juny a disposició del jutjat d’instrucció en funcions de guàrdia de Figueres, el qual el va deixar en llibertat amb càrrecs. El dia abans, els agents de la mateixa comissaria de Figueres van localitzar una altra plantació amb 250 testos de marihuana en un pis del carrer de Taure del municipi altempordanès. En aquest cas, els agents també van intervenir 16 transformadors i 16 làmpades que s'utilitzaven per al cultiu de les plantes. En aquest cas, però, no van localitzar a cap responsable i no es van fer detencions. Tot i així, les investigacions segueixen obertes.

Summary: Detenen quatre homes per cultivar 1.789 plantes de marihuana en un mas de Bàscara


Les organitzacions es reuneixen amb El Homrani per traslladar-li que "no poden més" i el conseller els demana que proposin un pla ACN Barcelona.-El conseller de Treball, Afers Socials i Famílies, Chakir El Homrani, ha encarregat a patronals i sindicats de l'atenció a la gent gran que dissenyin un full de ruta per millorar les condicions del sector i que el presentin abans del juny. Així ho ha explicat Cinta Pascual, presidenta de l'Associació Catalana de Recursos Assistencials (ACRA), la patronal més representativa del sector, que ha parlat en nom de les organitzacions empresarials i dels sindicats que s'han reunit aquest dimecres al matí amb el conseller. Sindicats i patronals van presentar un manifest el juliol del 2017 i, segons ha assenyalat Pascual, no hi van poder treballar per la convulsió en la política catalana; aleshores van decidir refredar les reivindicacions per ser "corresponsables amb la situació que vivia el Govern", però ara "no poden més".

Summary: Patronals i sindicats presentaran abans de l'estiu un full de ruta per millorar el sector de l'atenció a la gent gran


L'ens ha elaborat un mapa amb la localització i les dades de contacte d'una vintena de participants ACN Granollers.-El Consell Comarcal del Vallès Oriental ha habilitat un espai a la seva pàgina web per promocionar l'activitat comercial dels membres de la Xarxa de Productes de la Terra. L'ens ha dissenyat un mapa amb la localització i les dades de contacte de tots els productors que duen a terme venda directa dels seus aliments "de proximitat i qualitat". L'objectiu de la mesura és oferir a la ciutadania aquesta mena de productes, malgrat la situació de confinament. Alhora, pretén ajudar el teixit empresarial del territori facilitant el seu contacte amb possibles clients. Fins ara una vintena de membres d'aquesta xarxa s'han sumat a la iniciativa.

Summary: El Vallès Oriental habilita un espai a la seva pàgina web per promocionar la venda directa dels productors locals